На основу члана 61. Закона о правима бораца, војних инвалида, цивилних инвалида рата и чланова њихових породица („Службени гласник РС”, број 18/20),

министар за рад, запошљавање, борачка и социјална питања доноси

ПРАВИЛНИК

О ОРТОПЕДСКОМ ДОДАТКУ

ВОЈНИХ ИНВАЛИДА И ЦИВИЛНИХ ИНВАЛИДА РАТА

 „Службени гласник РС“, број 161 од 31. децембра 2020. године

Члан 1.

Овим правилником прописују се оштећења организма на основу којих војни инвалид и цивилни инвалид рата имају право на ортопедски додатак и разврставање тих оштећења у степене.

Оштећења организма из става 1. овог члана, у складу са законом којим се уређују права бораца, војних инвалида, цивилних инвалида рата и чланова њихових породица, разврставају се у четири степена, и то:

1) у први степен:

а) ампутација два или више екстремитета по основу којих се утврђује војни инвалидитет I групе;

б) оштећење функције екстремитета које је последица задобијене ране, повреде или озледе, а по основу које се утврђује војни инвалидитет од 100%;

в) потпун губитак вида на оба ока;

г) ампутација једне ноге у натколеници или једне руке у лакту или надлактици;

2) у други степен:

а) ампутација једне ноге у потколеници;

б) ампутација једне подлактице или једне шаке;

в) оштећење функције једног или више екстремитета које је последица задобијене ране, повреде или озледе, као и обострана ампутација ножја по Chopartu, ако се за оштећење, односно ампутацију утврђује војни инвалидитет од 80% или 90%;

3) у трећи степен:

а) обострана ампутација доножја по Lisfanku, или обострана ампутација ножја по Chopartu, или комбинација тих ампутација, по основу којих се утврђује војни инвалидитет испод 80%;

б) ампутација или ексартикулација у скочном зглобу;

в) оштећење функције једног екстремитета које је последица задобијене ране, повреде или озледе, ако се за оштећење тог екстремитета утврђује војни инвалидитет од 60% или 70%;

4) у четврти степен: оштећење функције једног или више екстремитета које је последица болести, а по основу ког се утврђује војни инвалидитет од најмање 80%.

Члан 2.

Даном ступања на снагу овог правилника престаје да важи Правилник о оштећењима организма по основу којих војни инвалид има право на ортопедски додатак и разврставању тих оштећења у степене („Службени лист СРЈ”, број 37/98).

Члан 3.

Овај правилник ступа на снагу осмог дана од дана објављивања у „Службеном гласнику Републике Србије”.

 Број: 110-00-558/2020-11

У Београду, 28. децембар 2020. године

Министар

проф. др Дарија Кисић Тепавчевић, с.р.